Cimitirul Pacea din Suceava

Cimitirul Pacea este cel mai mare cimitir din municipiul Suceava. A fost deschis în anul 1887 și este situat pe strada Parcului, în partea de sud-est a orașului, în apropiere de Parcul Șipote-Cetate, Muzeul Satului Bucovinean și Cetatea de Scaun a Sucevei. Istoric Până la construirea acestui cimitir, locuitorii din orașul Suceava erau înmormântați în cimitirele din jurul bisericilor. În oraș mai existau un cimitir armenesc (la Biserica Sfântul Simion) și unul evreiesc. La sfârșitul secolului al XIX-lea, cimitirele din jurul bisericilor deveniseră neîncăpătoare. În cimitirul vechi al Bisericii Mirăuți nu se mai făceau înmormântări, acesta zăcând în părăsire, iar cimitirul Mănăstirii Sfântul Ioan cel Nou devenise neîncăpător. Ca urmare a numeroaselor intervenții ale comunității germane, în primăvara anului 1887 s-a amenajat „Cimitirul Central”, cum a fost numit el inițial. El a fost împărțit în două părți, una pentru ortodocși și alta pentru catolici. La acea vreme, primar al orașului era inginerul Albert Fuchs von Braunthal. La sfârșitul lui aprilie 1887, din ordinul Căpităniei districtului Suceava, s-a închis „țintirimul vechiu de lângă Mitropolia veche a Sucevei”. Începând de la 1 mai 1887, înmormântările s-au săvârșit în Cimitirul Central nou-amenajat. Cu acest prilej, preotul N. Gallin, parohul Bisericii Sfântul Dumitru din Suceava, îl invita la sfințire pe mitropolitul Silvestru Morariu-Andrievici. A doua zi după sfințire s-a săvârșit aici prima înhumare (un copil de 5 ani, Ionuț) și tot atunci a fost reînhumat și marele logofăt al Moldovei, prințul George Cantacuzino (adus probabil din cimitirul de la Solca sau din cel al Mănăstirii Sfântul Ioan cel Nou). Pe piatra sa de mormânt se află următoarea inscripție: „Aici zace robul lui Dumnezeu, marele logofătu alu Moldovei, prințului GEORGIE CANTACUZINO, care la anulu 1825 venindu în Suceava s-au săvârșitu din vieația la anului 1826, luna mai 17. Pusu de fiica sa ELENA la 1862”. În 1957, în zona de cimitir dedicată eroilor, este dezvelită statuia Ostașului erou român (cunoscută și ca Monumentul eroilor căzuți în anii 1916–1918 și 1941–1945), operă a sculptorului Vladimir Florea, turnată în praf de piatră. Având înălțimea de 4 metri, statuia redă un ostaș în marș, cu un pistol-mitralieră la piept și echipat de război. Ea este amplasată pe un soclu de formă paralelipipedică, decorat cu un altorelief din bronz, intitulat „Victoria”, ce înfățișează o scenă de război, cu ostași ce pornesc la atac cu tricolorul în frunte. Cimitir militar În cimitir au fost înmormântați 95 de ostași ruși care au căzut în aceste locuri în luptele din anul 1944. În memoria lor, a fost ridicat în anul 1950 un monument sub forma unui obelisc piramidal, rotunjit la partea superioară și având gravat pe una din fețe o stea de culoare roșie, pentru a le evoca eroismul. Personalități înmormântate Aici sunt înmormântate numeroase personalități cum ar fi: oameni politici: marele logofăt George Cantacuzino scriitori: Vasile Bumbac, Ion Grămadă, Onu Cazan artiști: Alexandru Bidirel, Vladimir Florea, Grigore Vindereu oameni de știință: Simion Florea Marian, Alexandru Leca Morariu istorici: Simeon Reli personalități locale: Albert Fuchs von Braunthal, Animpodist Dașchevici, Franz Des Loges, Ștefan Dracinski, Dimitrie Isopescu, Samuil Isopescu, Ștefan Ștefureac Morminte monumente istorice Pe Lista monumentelor istorice din județul Suceava din anul 2004 sunt incluse cinci morminte aflate Cimitirul Pacea din Suceava: Cripta-cavou a familiei dr. Otto Binder (1914) – SV-IV-m-B-05688 Mormântul logofătului George Cantacuzino (1812) – SV-IV-m-B-05690 Mormântul lui Simion Florea Marian (1907) – SV-IV-m-B-05691 Cripta-cavou a familiei Rodzina Sessuski Hasenorzow (1834) – SV-IV-m-B-05692 Mormântul lui Grigore Vindereu (1826) – SV-IV-m-B-05693 Biserici La intrarea în cimitir a fost ridicată Biserica Sfântul Gheorghe–Pacea, edificiu impunător, sfințit la 13 mai 2012. În partea nouă a cimitirului, între 2009 și 2013 a fost construit încă un lăcaș de cult ortodox – Biserica Înălțarea Domnului–Pacea Nou. De asemenea, există Capela romano-catolică Divina Îndurare, ridicată în perioada 2013–2014 și sfințită la 12 aprilie 2015. Imagini Note Vezi și Statuia Ostașului erou român din Suceava Legături externe Materiale media legate de Cimitirul Pacea din Suceava la Wikimedia Commons